Departement verwerp wiskunde-verslagArgieffoto Die departement van onderwys het Maandag ŉ verslag van die Wêreld Ekonomiese Forum oor die stand van die land se wetenskap- en wiskunde-opleiding verwerp. “Die verslag is nie ŉ geloofwaardige of akkurate weerspieëling van die stand van onderwys in Suid-Afrika nie,” het die departement in ŉ verklaring gesê. Volgens die WEF-verslag plaas die gehalte van die wiskunde- en wetenskap-opleiding in die land Suid-Afrika laaste uit 148 lande. “Ons verwerp hierdie bevinding, aangesien dit op menings en persepsies gebaseer is,” het die departement gesê. Aldus die Wêreldwye Inligtingstegnologie-verslag van 2014 is die gehalte van Suid-Afrika se wiskunde- en wetenskap-opleiding onder die “vaardigheid”-sub-kategorie swakker as Haiti, Lesotho, Tsjad, Zimbabwe, Nigerië en Kenia. Die gehalte van Suid-Afrika se onderwys plaas die land in die 146ste plek. Die verslag maak van ŉ netwerk-gereedheidsindeks (NRI) gebruik om die stand van die lande se inligting- en kommunikasietegnologie te bepaal. Suid-Afrika is 70ste op die NRI, wat uit 10 verskillende sub-kategorieë bestaan. Die departement het Maandag gesê die WEF-verslag baseer nie sy navorsing op enige toetse of assesserings deur leerlinge nie en die forum het nie met die leerlinge gekommunikeer nie. “Hierdie persepsie-indeks is gebaseer op onderhoude wat met hoofde uit die sakesektor gedoen is en reflekteer niks anders as hul persoonlike menings nie.” -SAPA